Жалба, подадена на 8 септември 2023 г. — Swissgrid/ACER
(Дело T-557/23)
Език на производството: английски
Страни
Жалбоподател: Swissgrid AG (Арау, Швейцария) (представители: P. De Baere, P. L’Ecluse, K. T’Syen, V. Lefever и V. Ion, адвокати)
Ответник: Агенция на Европейския съюз за сътрудничество между регулаторите на енергия
Искания
Жалбоподателят моли Общия съд:
да отмени решението на Апелативния съвет на Агенцията на Европейския съюз за сътрудничество между регулаторите на енергия от 29 юни 2023 г. по дело A-007-2022, с което се отхвърля като недопустима жалбата на жалбоподателя срещу Решение № 14/2022 на Агенцията на Европейския съюз за сътрудничество между регулаторите на енергия (наричано по-нататък „обжалваното решение“), и
да осъди ответника да заплати съдебните разноски.
Основания и основни доводи
В подкрепа на жалбата жалбоподателят изтъква три основания.
Първо основание: ответникът е допуснал грешка при прилагане на правото, като се е позовал в обжалваното решение на факта, че Европейската комисия не е приела решение, с което разрешава на Швейцария да участва в Европейската платформа за обмен на балансираща енергия от ръчно задействаните резерви за вторично регулиране на честотата.
Второ основание: ответникът неправилно е приложил в обжалваното решение условията за допустимост по член 28, параграф 1 от Регламент (ЕС) 2019/942 от 5 юни 2019 година за създаване на Агенция на Европейския съюз за сътрудничество между регулаторите на енергия (преработен)1 .
Трето основание: при условията на евентуалност по отношение на първото и второто основание, Регламент (ЕС) 2017/2195 на Комисията от 23 ноември 2017 година за установяване на насоки за електроенергийното балансиране1 е недействителен, доколкото се прилага, за да се забрани на операторите на преносни системи (ОПС) от ЕС да включат жалбоподателя в Европейската платформа за обмен на балансираща енергия от ръчно задействаните резерви за вторично регулиране на честотата.
____________
1 OВ L 158, 14.6.2019 г., стр. 22.
1 OВ L 312, 28.11.2017 г., стр. 6.